b'\n_START_ARTICLE_\nSadiq Khan\n_START_SECTION_\nEl\xc3\xa4m\xc3\xa4\n_START_PARAGRAPH_\nPerhetaustaltaan Khan on Lontooseen 1960-luvun lopulla muuttaneen pakistanilaisen linja-autonkuljettajan ja ompelijan poika. Ennen poliitikon uralle ryhtymist\xc3\xa4\xc3\xa4n h\xc3\xa4n opiskeli juristiksi Pohjois-Lontoon yliopistossa ja ty\xc3\xb6skenteli asianajotoimistossa muun muassa ihmisoikeuskysymysten parissa. Vuonna 2009 Gordon Brown nimitti Khanin apulaisliikenneministeriksi. H\xc3\xa4nest\xc3\xa4 tuli n\xc3\xa4in Britannian ensimm\xc3\xa4inen kabinetin istuntoihin osallistunut muslimitaustainen ministeri. _NEWLINE_Khan valittiin Ty\xc3\xb6v\xc3\xa4enpuolueen ehdokkaana 5. toukokuuta j\xc3\xa4rjestetyiss\xc3\xa4 vaaleissa Lontoon pormestariksi. H\xc3\xa4n sai 57 prosenttia toisen kierroksen \xc3\xa4\xc3\xa4nist\xc3\xa4 ja voitti vastaehdokkaansa. Pormestarin virkakausi alkoi 9. toukokuuta 2016.\n_START_SECTION_\nIlmansuojelu\n_START_PARAGRAPH_\nLontoossa keskustassa autoilijat ovat maksaneet vuodesta 2007 p\xc3\xa4ivitt\xc3\xa4isen 12,5 punnan sakon, jos he tulevat keskustaan eik\xc3\xa4 auto t\xc3\xa4yt\xc3\xa4 asetettua puhtausstandardia. Khan pyrkii laajentamaan puhtaan ilman aluetta sakkoalueen laajentamisella.\n_START_SECTION_\nRadikalismi\n_START_PARAGRAPH_\nKev\xc3\xa4\xc3\xa4n 2016 vaalikampanjoinnin aikana Khania vastaan esitettiin erin\xc3\xa4isi\xc3\xa4 syyt\xc3\xb6ksi\xc3\xa4 yhteyksist\xc3\xa4 \xc3\xa4\xc3\xa4rij\xc3\xa4rjest\xc3\xb6ihin. Esimerkiksi Khanin siskon entisen miehen v\xc3\xa4itettiin puhuneen ep\xc3\xa4ilytt\xc3\xa4viss\xc3\xa4 tilaisuuksissa 1990-luvulla. The Times -lehti oli k\xc3\xa4sitellyt asiaa jo vuonna 1998 ja todennut syyt\xc3\xb6kset aiheettomiksi. Monet konservatiivien edustajat pitiv\xc3\xa4t oman ehdokkaansa valitsemaa kampanjointityyli\xc3\xa4 ep\xc3\xa4onnistuneena.'